Solvej Balle
Store norske leksikon,Språk og litteratur,Litteratur i verden,Europa,Danmarks litteratur,Danmarks nyere litteratur
Solvej Balle, dansk forfatter. Utdannet fra den danske Forfatterskolen i 1989. Balle er en av de mest markante representanter for dansk litterær minimalisme på 1990-tallet og frem, sammen med blant andre Christina Hesselholdt og Helle Helle. Hennes tekster undersøker sammenhengene mellom kunst og naturvitenskap med særlig vekt på grensene for vår erkjennelse av verden og oss selv.
Forfatterskap Balle debuterte i 1986 med romanen Lyrefugl, en moderne Robinson Crusoe-historie som problematiserer forholdet mellom vår kultur og andres. Balles forsøk på å tenke verden og erkjennelsen forfra blir iscenesatt gjennom kvinnen Freias opphold på en øde øy, hvor hun langsomt reetablerer den sivilisasjonen hun flyktet fra.Balles neste utgivelse var kortprosaboken & (1990) med oppfølgeren Eller (1998). Begge bøkene var små, hvite, nesten anonyme hefter, hvor Balle forteller korte hendelser i et eksperimenterende språk. Det er tekster som kretser om forgjengelighet og fortellingens grenser.Ifølge loven. Fire beretninger om mennesket (1993, norsk 1993) er Balles hovedverk. De enkelte fortellingene griper inn i hverandre, det sentrale temaet er forholdet mellom det vitenskapelige og det subjektive. Forfatterskapet åpner seg mot refleksjoner som har pågått i nyere fysikk og biologi og hun stiller seg skeptisk til det tradisjonelle, mekaniske verdensbilde.I Det umuliges kunst (2005) utvikler Balle en teori om estetikk og kunst. Utgangspunktet er den menneskelige opplevelsen av sansemessige og erkjennelsesmessige begrensninger. Kunstens særlige evne er å gi oss en mulighet til å oppheve disse begrensningene og få erfaringer som vi ellers ikke hadde mulighet til, å gjøre det umulige, eller oppleve det umulige.Med erindringsessayet Frydendal – og andre gidsler (2008) forteller Balle sin families historie side om side med en kritisk gjennomgang av den sosiale og kulturelle utviklingen i Danmark.I Hvis (2013) og Så (2013) vender Balle tilbake til den språk- og erkjennelseskritiske kortprosa. I de to tekstene kopler hun sirklingen om hverdagens mystiske undergrunn med et samfunnskritisk perspektiv.I 2020 gjorde Balle så et comeback etter mange års stillhet, med den kritikerroste Om utregning av romfang I (norsk utgave 2022). Dette er første av syv planlagte bind om Tara Selter, som opplever at tiden stopper. Andre bind utkom samme år, mens bind tre ble utgitt i 2021 og bind fire i 2022. I 2022 ble hun tildelt Nordisk råds litteraturpris for de tre første bindene. Utgivelser Lyrefugl (1986)  & (1990)  Ifølge loven, fire beretninger om mennesket (1993) – Utgitt på norsk som Ifølge loven: fire fortellinger om mennesket (1993), oversatt av Bente Christensen.  Eller (1998)  Det umuliges kunst (2005)  Frydendal – og andre gidsler (2008)  Hvis (2013)  Så (2013)  Om udregning af rumfang, I-IV (2020-22) - Bind I er utgitt på norsk som Om utregning av romfang 1 (2022), oversatt av Trude Marstein. Les mer i Store norske leksikon Danmarks litteratur Minimalisme – kunst Estetikk